Lejl impenjattiv għall-membri tad-Dipartiment tal-Protezzjoni Ċivili hekk kif ftit wara nofsilejl, issejħu f’Birżebbuġia għax kien hemm dar qed taqbad. Minn tagħrif li għandu tvm.com.mt , jirriżulta li s-sidien ta’ din id-dar f’Birżebbuġia Road, kienu barra fi x’ħin beda n-nar u kienu l-ġirien li ċemplulhom biex jinfurmawhom. Il-koppja ta’ ftit aktar minn 60 sena, rritornaw lejn darhom u sabu li din kienet qed taqbad. Ftit ħin wara fuq il-post marru l-membri tad-Dipartiment tal-Protezzjoni Ċivili minn Ħal Far immexxija minn Aro Kevin Pace u ukoll ambulanza b’tim mediku li assista lill-koppja minħabba duħħan li belgħu. In-nar li x’aktarx beda minn short circuit, kien ikkontrallat fi ftit tal-ħin, għalkemm sorsi qalu li qered għal kollox il-kċina. Madwar sagħtejn qabel, il-membri tad-Dipartiment tal-Protezzjoni Ċivili kienu qed jassistu f’operazzjoni ta’ salvataġġ il-Marsa wara li karozza waqgħet fil-baħar fl-inħawi qrib it-Tiger Bar. Fortunatament, fil-karozza ma kien hemm ħadd.